STANOVISKO KOMISIE podľa článku 251 odsek 2 tretí pododsek bod (c) Zmluvy o ES, k zmenám Európskeho parlamentu v spoločnom stanovisku Rady k návrhu na smernice Európskeho Parlamentu a Rady o ochrane podzemných vôd pred znečistením KTORÝM SA MENÍ A DOPĹŇA NÁVRH KOMISIE podľa článku 250, odsek 2 Zmluvy o ES) /* KOM/2006/0434 v konečnom znení - COD 2003/0210 */





[pic] | KOMISIA EURÓPSKYCH SPOLOČENSTIEV | Brusel, 1.8.2006 KOM(2006) 434 v konečnom znení 2003/0210 (COD) STANOVISKO KOMISIE podľa článku 251 odsek 2 tretí pododsek bod (c) Zmluvy o ES, k zmenám Európskeho parlamentu v spoločnom stanovisku Rady k návrhu na SMERNICE EURÓPSKEHO PARLAMENTU A RADY o ochrane podzemných vôd pred znečistením KTORÝM SA MENÍ A DOPĹŇA NÁVRH KOMISIE podľa článku 250, odsek 2 Zmluvy o ES) 2003/0210 (COD) STANOVISKO KOMISIE podľa článku 251 odsek 2 tretí pododsek bod (c) Zmluvy o ES, k zmenám Európskeho parlamentu v spoločnom stanovisku Rady k návrhu na SMERNICE EURÓPSKEHO PARLAMENTU A RADY o ochrane podzemných vôd pred znečistením 1. SÚVISLOSTI POSTUP Návrh KOM(2003) 550 v konečnom znení bol doručený Európskemu parlamentu a Rade v súlade so spolurozhodovacím postupom stanoveným v článku 175 ods. 1 Zmluvy o ES. Európsky hospodársky a sociálny výbor predložil svoje stanovisko 31. marca 2004. Výbor regiónov predložil svoje stanovisko 12. februára 2004. Európsky parlament predložil svoje stanovisko v prvom čítaní 28. apríla 2005. Na základe stanoviska Európskeho parlamentu a podľa článku 250 ods. 2 Zmluvy o ES Komisia 22. júna 2005 prijala zmenený a doplnený návrh KOM(2005) 282, konečné znenie. Po predložení stanoviska Európskeho parlamentu a podľa článku 250 ods. 2 Zmluvy o ES Rada oficiálne prijala 23. januára 2006 spoločnú pozíciu. Oznámenie Komisie o spoločnej pozícii bolo prijaté 10. februára 2006 a Európsky parlament prijal svoju pozíciu v druhom čítaní 13. júna 2006. CIEĽ NÁVRHU KOMISIE Zámerom navrhovanej smernica je v reakcii na požiadavky uvedené v článku 17 rámcovej smernice o vodách (smernica 2000/60/ES) zaviesť režim predchádzania znečisteniu podzemných vôd a jeho kontrolu. Tento režim sa dosiahne tak, že sa stanovia: 1. kritériá na posudzovanie chemického stavu podzemných vôd na základe noriem environmentálnej kvality, ktoré členské štáty stanovia na náležitej úrovni (na úrovni celoštátnych orgánov, na úrovni povodia alebo na úrovni útvaru podzemnej vody), a to v závislosti od rozdielnych podmienok prírodnej podzemnej vody, zistených tlakov a príslušných chemických látok, a 2. kritériá na zisťovanie významných vzostupných trendov, pokiaľ ide o koncentrácie znečisťujúcich látok v podzemnej vode a vymedzenie východiskových bodov na otočenie týchto trendov. Tieto kritériá sú doplnené opatreniami na predchádzanie priamym a nepriamym vstupom znečisťujúcich látok do podzemnej vody alebo na ich obmedzenie. V návrhu sa poskytujú jasné upresnenia, ktorými sa zabezpečí dosiahnutie environmentálnych cieľov rámcovej smernice o vodách v súvislosti s podzemnou vodou. Návrh rovnako obsahuje snahu o dosiahnutie správnej rovnováhy medzi otázkami, ktorými je potrebné sa zaoberať na úrovni Spoločenstva, a otázkami, ktoré je najlepšie ponechať na riešenie členským štátom. 2. PRIPOMIENKY KOMISIE 2.1. Všeobecné súvislosti Dňa 13. júna 2006 Európsky parlament prijal 41 zo 47 zmien a doplnení, ktoré boli predložené na prerokovanie. Z týchto 41 zmien a doplnení môže Komisia prijať 8 zmien a doplnení v celom rozsahu, 6 čiastočne a ďalších 12 môže prijať v zásade. Zostávajúcich 15 zmien a doplnení je pre Komisiu neprijateľných. 2.2. Podrobné pripomienky 2.2.1. Zmeny a doplnenia prijaté v plnom rozsahu Zmenami a doplneniami 5 , 17 a 27 sa zlepšuje súdržnosť znenia návrhu s rámcovou smernicou o vodách. Zmenou a doplnením 8 sa vkladá nový bod odôvodnenia, ktorým sa požaduje analýza vplyvu noriem pre podzemné vody v členských štátoch na ochranu životného prostredia a na vnútorný trh. Zmeny a doplnenia 36 a 43 , ktorými sa zrušujú odkazy na smernicu o dusičnanoch (smernica 91/676/ES), sú prijateľné, pretože v právnych východiskách tohto návrhu, teda v rámcovej smernici o vodách a v smernici o dusičnanoch, nie sú vecné rozdiely v zmysle ich právne záväznej povahy, plánovaných cieľov, požadovaných opatrení a lehôt. Najmä v prípade zmeny a doplnenia 43 sú uvedené programy a opatrenia už obsiahnuté v smernici o dusičnanoch a nie je ich potrebné opakovať. Zmenou a doplnením 38 sa podrobne opisujú typy pesticídov, na ktoré sa návrh vzťahuje, čo je v súlade so smernicou 98/83/ES o príslušných metabolitoch, produktoch rozkladu a reakcií. Zmenou a doplnením 40 sa dopĺňa ustanovenie o vplyve znečisťujúcich látok na podzemné vody per se , čo si vyžaduje ochranu podzemných vôd v súlade s požiadavkami rámcovej smernice o vodách. 2.2.2. Zmeny a doplnenia prijaté čiastočne Zmenou a doplnením 2 sa bod 1 odôvodnenia upravuje doplnením odkazu na „zhoršovanie stavu“ a upresnením, že ochrana by sa mala týkať „chemického“ znečistenia. Pre Komisiu je prijateľné doplnenie o výraz „chemický“, nie je prijateľná zmienka o „zhoršovaní stavu“, a to vzhľadom na novú definíciu v článku 2 ods. 4 a na nadbytočnosť v súvislosti s rámcovou smernicou o vodách. Zmenou a doplnením 3 sa zavádza nový bod odôvodnenia o potrebe porovnateľnej úrovne ochrany podzemných a povrchových vôd v dobrom chemickom stave. Odkaz na podzemné vody ako „hlavný zdroj“ pitnej vody nie je však prijateľný a je nepresný. Zmenou a doplnením 11 sa zavádza termín „environmentálne“ významný v článku 2 ods. 3, ktorý vedie k právnej neistote a nemožno ho prijať; doplnenie slov „v podzemných vodách“ je však prijateľné. Zmenou a doplnením 19 sa v článku 4 ods. 2 zavádzajú komplementárne kritériá súladu týkajúce sa noriem kvality podzemných vôd, čo je prijateľné; navrhované odstránenie nepriaznivých výsledkov monitorovania na základe „znaleckého overenia“ je však neprijateľné. Zmenou a doplnením 21 sa zavádza odkaz na „východiskovú koncentráciu“ v článku 5 ods. 2, čo je prijateľné; doplnenie slov „predchádzať zhoršovaniu stavu“ však nie je v súlade s rámcovou smernicou o vodách a je preto neprijateľné. Zmenou a doplnením 22 sa požaduje v článku 6 posilniť povinnosť predchádzať vstupu nebezpečných látok do podzemných vôd a dopĺňajú sa kritériá týkajúce sa klasifikácie nebezpečných látok. Pre Komisiu je prijateľná prvá časť tejto zmeny a doplnenia, hoci treba uznať, že preventívne opatrenia majú svoje praktické obmedzenia; druhá časť je neprijateľná, pretože v rámcovej smernici o vodách sa už nebezpečné látky jasne definujú. 2.2.3. Zmeny a doplnenia v zásade prijaté Zmenou a doplnením 1 sa do názvu vkladá výraz „zhoršovanie“, ktorý je v súlade s ustanoveniami rámcovej smernice o vodách, a preto je v zásade prijateľný. Zmena a doplnenie 6 je nový bod odôvodnenia, ktorý sa týka potreby zohľadňovať z dôvodu ochrany podzemných vôd možné zmeny v poľnohospodárskych a lesohospodárskych postupoch pri vykonávaní programov rozvoja vidieka v rámci spoločnej poľnohospodárskej politiky. To je pre Komisiu prijateľné, ak sa jasne uvedie, že príslušné rozhodnutia o prioritách a projektoch patria do právomoci členských štátov. Zmenou a doplnením 7 sa zavádza nový bod odôvodnenia o kritériách pre výnimky a o ich zdôvodneniach. Zmena a doplnenie 9 sa týka nového bodu odôvodnenia o výskume, ktorý je v súlade s článkom 20 rámcovej smernice o vodách v súvislosti s vedeckým pokrokom. Zmenou a doplnením 10 sa zavádza nový bod odôvodnenia o uskladňovaní a získavaní podzemnej vody, ktorý je prijateľný, ale s podmienkou, že sa preformuluje, aby sa zabezpečil súlad s článkom 11 ods. 3 písm. f) rámcovej smernice o vodách. Nové definície navrhované v zmenách a doplneniach 13 a 14 o „pozaďovej koncentrácii“ [článok 2 ods. 4 písm. b)] a „východiskovej koncentrácii“ [článok 2 ods. 4 písm. c)] sú prijateľné; slovo „koncentrácia“ by sa však malo zameniť za slovo „úrovne“, aby bolo v súlade s prílohou II časť A.1(d) k návrhu. Zmena a doplnenie 16 o kritériách súladu s normami pre kvalitu podzemných vôd sú prijateľné s výhradou jej preformulovania. Zmena a doplnenie 20 týkajúce sa budúcej revízie noriem kvality podzemných vôd a prahových hodnôt sú rovnako prijateľné za predpokladu, že harmonogram revízie bude v súlade s medzníkmi implementácie. Zmena a doplnenie 30 sú prijateľné za predpokladu, že sa znenie opraví, aby sa neprekrývalo s rámcovou smernicou o vodách. Zmeny a doplnenia 9 a 31 o rozširovaní výsledkov výskumu sú v zásade prijateľné, ale mohli by sa spojiť do jediného bodu odôvodnenia. Zmenou a doplnením 37 sa spresňuje, že na obsah pesticídov v pitnej vode sa musia uplatňovať prísnejšie normy, čo je zásada, ktorá je pre Komisiu prijateľná. 2.2.4. Neprijaté zmeny a doplnenia Zmena 4 o potrebe ochrany podzemných vôd tak, aby bolo možné získať kvalitnú pitnú vodu pomocou jednoduchej úpravy čistením, sa prekrýva s článkom 7 rámcovej smernice o vodách a nie v súlade s cieľmi tejto smernice týkajúcej sa environmentálneho chemického stavu vody. Zmena a doplnenie 15 , ktorým sa stanovuje, že normy kvality pre podzemné vody musia byť založené na antropogénnych a ekotoxikologických kritériách, rovnako nie je v súlade s rámcovou smernicou o vodách. Zmena a doplnenie 12 , ktorým sa zavádza nová definícia „zhoršovania stavu“, a zmena a doplnenie 18 , ktoré sa zaoberá prirodzenými úrovňami znečisťujúcich látok v porovnaní s prahovými hodnotami, sú taktiež v rozpore so zásadou nezhoršovania stavu v rámcovej smernici o vodách a s povinnosťou zmeniť vzostupný trend znečisťovania, a nie sú preto prijateľné. V dôsledku uvedených skutočností nie sú prijateľné ani zmena a doplnenie 23 . Zmena a doplnenie 25 o opatreniach, ktoré majú uskutočniť členské štáty, a zmena a doplnenie 28 o výnimkách z monitorovacích povinností nie sú prijateľné, pretože tieto témy sa primerane riešia v rámcovej smernici o vodách. Konkrétne ochranné opatrenia týkajúce sa kúpeľov a zdrojov liečivých vôd, ktoré sa navrhujú v zmene a doplnení 32 , nie sú prijateľné, pretože by nebolo rozumné zaoberať sa v rámci tejto smernice všetkými možnými prípadmi. Zmenou a doplnením 33 sa zbytočne obmedzuje možnosť prispôsobenia smernice z hľadiska vedeckého a technického pokroku. Zmenou a doplnením 34 sa vyzýva na zavedenie katalógu vodonosných vrstiev, čo nie je potrebné vzhľadom na existujúce požiadavky na podávanie správ stanovené v rámcovej smernici o vodách. Zmena a doplnenie 39 týkajúce sa ukazovateľov znečistenia nie sú v súlade s rámcovou smernicou o vodách. Zmeny a doplnenia 41 a 42 týkajúce sa času, kedy by členské štáty mali začať akcie na zmenu nepriaznivých trendov znečisťovania, nie sú prijateľné, pretože nie sú v súlade s ustanoveniami článku 5 ods. 2 návrhu. Zmenou a doplnením 44 sa odkazuje na možnosť členských štátov prijať prísnejšie ochranné opatrenia, čo však nie je potrebné do tejto smernice zaradiť vzhľadom na príslušné ustanovenia zmluvy. Nakoniec zmena a doplnenie 46 , ktorými sa odkazuje na podávanie správ a preskúmanie, nie je prijateľná, pretože na tieto témy sa už vťahuje rámcová smernica o vodách. 2.3 Zmenený a doplnený návrh V súlade s článkom 250 ods. 2 Zmluvy o ES Komisia mení a dopĺňa svoj návrh podľa toho, ako sa uvádza vyššie.